**«Гражданнарның аерым категорияләренә Татарстан Республикасы территориясендә урнашкан җир кишәрлекләрен милеккә түләүсез бирү турында» Татарстан Республикасы закон проектына**

**АҢЛАТМА**

**«**Гражданнарның аерым категорияләренә Татарстан Республикасы территориясендә урнашкан җир кишәрлекләрен милеккә түләүсез бирү турында**»** Татарстан Республикасы закон проекты (алга таба - закон проекты) махсус хәрби операциядә катнашучылар һәм аларның гаилә әгъзалары категориясенә керүчеләргә Татарстан Республикасы территориясендә урнашкан җир кишәрлекләрен милеккә түләүсез бирү очракларын һәм тәртибен билгеләүгә юнәлдерелгән.

Махсус хәрби операциядә катнашучыларга һәм аларның гаилә әгъзаларына социаль ярдәм күрсәтү максатларында Россия Федерациясе Президенты Владимир Путин үзенең 2023 елның 6 июнендәге 174-рп номерлы боерыгында РФ субъектларының дәүләт хакимияте органнарына (федераль әһәмияттәге Мәскәү, Санкт-Петербург һәм Севастополь шәһәрләреннән тыш) күрсәтелгән гражданнарга дәүләт милкендә яисә муниципаль милектә булган җир кишәрлекләрен милеккә түләүсез бирү очракларын билгели торган закон актларын (Россия Федерациясе Җир кодексының 395 статьясындагы 7 пунктчасында күрсәтелгән вәкаләтләр нигезендә) кабул итәргә тәкъдим итте.

Мондый җир кишәрлекләрен хәрби хезмәткәрләргә, махсус хәрби операция барышында ирекле рәвештә хәрби бурычларын үтәүчеләргә, Росгвардия хезмәткәрләренә, полициянең махсус исемнәренә лаек булганнарга, махсус хәрби операциядә катнашып, Россия Федерациясе Герое исеменә лаек булганнарга яисә махсус хәрби операция барышында күрсәткән батырлыклары өчен Россия Федерациясе орденнары белән бүләкләнгән һәм хәрби хәрәкәт ветераннары булган затларга, шулай ук махсус хәрби операциядә катнашу барышында алган гариплек яисә авыру нәтиҗәсендә һәлак булган затларның гаилә әгъзаларына бирү тәкъдим ителгән иде.

Бәян ителгәннәрне исәпкә алып, закон проектында хәрби хезмәткәрләргә, Россия Федерациясе Кораллы көчләренә йөкләнгән бурычларны үтәүдә ирекле ярдәм күрсәтү формированиеларында катнашуга контракт төзегән гражданнарга, һәм Россия Федерациясе милли гвардиясе гаскәрләрендә хезмәт иткән (хезмәт итүче) һәм полициянең махсус исемнәренә лаек булганнарга, махсус хәрби операциядә катнашу барышында Россия Федерациясе Герое исеменә лаек булганнарга яисә Россия Федерациясе орденнары белән бүләкләнгән, һәм хәрби хәрәкәт ветераннары булган затларга, алар үзләренең махсус хәрби операциядә катнашуларын тәмамлаган көнгә теркәлгән яшәү урыны буенча, ә мондый теркәлү булмаганда - Татарстан Республикасы территориясендәге кайту урыны буенча Татарстан Республикасы территориясендә урнашкан дәүләт милкендә яисә муниципаль милектә булган җир кишәрлекләрен җир кишәрлекләренә торгилар уздырмыйча бер тапкыр милеккә түләүсез бирү каралган.

Әгәр гражданнарның күрсәтелгән категорияләренә керүче махсус хәрби операциядә катнашучы, махсус хәрби операциядә катнашу барышында алган гариплек (яралану, җәрәхәтләнү, контузия) яисә авыру нәтиҗәсендә һәлак булган очракта, җир кишәрлеген түләүсез алу хокукына аның гаилә әгъзалары: беренче чиратта, хатыны (ире) һәм балалары, икенче чиратта, хатыны (ире) һәм балалары булмаганда - ата-анасы, опекуннар, попечительләр ия була.

Закон проектында җир кишәрлеген милеккә түләүсез бирү үзенчәлекләре, мондый кишәрлекне бирү максатыннан гражданнарны исәпкә алу тәртибе, шулай ук җир кишәрлеген бирү тәртибе билгеләнгән.